100% Charles Beauvoir

Carles Bellver Torlà

100% Charles Beauvoir

Charles Beauvoir és un personatge proteïforme que apareix recurrentment en els meus llibres. L'any 2009 ja vaig utilitzar Twitter per publicar un dels seus relats, narrat en primera persona i en temps real al llarg d'un llarg dia: 24 hores Ch. B.. Aquesta vegada, en canvi, l'experiència ha consistit a fer-li escriure històries autocontingudes, empaquetades cadascuna en els cent quaranta -o menys- caràcters d'un tuit. Van ser en total cent tuits, cent microcontes, més un extra de regal, difosos entre l'1 i el 21 de desembre de 2012. La inspiració em va venir de l'enigmàtic i fascinant @AuthenticWmGibs.

En aquest recull, alliberat de tan estrictes limitacions d'espai, he desfet algunes de les abreviatures més molestes i he arreglat la puntuació, però sense adulterar mai la concissió original.

Il·lustració de la portada extreta dels Principia Philosophiae de René Descartes (font).

Carles Bellver Torlà

Castelló de la Plana

Desembre de 2012 - febrer de 2013

%001

La meva mili: tres mesos de servei civil com a renovador d'adhesions. Tenir la cartilla en regla era ineludible. Nosaltres facilitàvem el tràmit.

Dissabte 1 de desembre de 2012 08:47:35

%002

Divorcis en vacances. A l'aeroport, cridà al taxista. Allà, amb tantes maletes, no gosaven dir-li que mai no s'hi havia enlairat un avió.

Dissabte 1 de desembre de 2012 09:20:44

%003

Fórmula Bensington & Redwood filtrada mercat bordurià. Alteracions físiques i malestar. Agents secrets britànics. S'hi entremet francès inepte.

Dissabte 1 de desembre de 2012 17:42:18

%004

Laboratori de robòtica. Una aranya mecànica. El mateix dia, diverses persones, en les seves cases, s'han sentit observades.

Dissabte 1 de desembre de 2012 19:43:16

%005

Una operació ritual, mil vegades més cruenta que la perforació del tercer ull. Però ningú no s'ha mort mai perquè li hagin arrencat el cor.

Dissabte 1 de desembre de 2012 21:50:45

%006

Li explica les virtuts terapèutiques de l'arsènic, avui sovint oblidades, i en acabat li'n proporciona un flascó. Dos colpets a l'esquena.

Diumenge 2 de desembre de 2012 08:36:14

%007

Rep un paquet postal remès pel seu marit mort. Un fetitxe arumbaia, amb instruccions escrites per ell per a usar-lo per establir comunicació.

Diumenge 2 de desembre de 2012 08:45:40

%008

Un costum atàvic, tampoc no calia fer-se'n creus. Eren les festes patronals i les celebraven així, estovant el primer foraster que passava.

Diumenge 2 de desembre de 2012 18:04:30

%009

"Ja tenim la seva comanda." Però ell no havia demanat res. Torna a casa amb la caixa. L'obre. Dins hi ha una pistola automàtica.

Diumenge 2 de desembre de 2012 20:13:23

%010

Kant es feia afaitar cada matí per l'ajudant del barber, un simi africà molt capaç amb la navalla i molt llegit i afeccionat a la metafísica.

Diumenge 2 de desembre de 2012 21:05:51

%011

Benet XVII declara dogmes de fe l'evolució de les espècies i la mecànica quàntica (int. Copenhaguen). Bisbes dubten entre cisma i desdeny.

Dilluns 3 de desembre de 2012 07:04:45

%012

Contràriament a la llegenda, les bombes instal·lades sota molts edificis de Szohôd per ordre del govern no eren nuclears, sinó convencionals.

Dilluns 3 de desembre de 2012 16:32:21

%013

Et devoraré i et rosegaré els ossos, l'amenaça el bou. Ets herbívor, es defèn. La teva carn em fa fàstic, però et menjaré perquè t'odio.

Dilluns 3 de desembre de 2012 17:50:31

%014

Adeptes secta porten sempre una caixa sota el braç. Pèrdua d'una sumeix ciutat en el caos. La troba un infant, l'obre. Llavors eclipsi. Fi.

Dilluns 3 de desembre de 2012 22:36:33

%015

Àngels li manen fer coses terribles. Cava túnel, acumula dinamita sota Museu Britànic. Scotland Yard espera, informats de tràfic d'explosius.

Dilluns 3 de desembre de 2012 22:45:58

%016

Estesa de cefalòpods gegants, espècie inconeguda, costa noruega 1882. Repetició cíclica del fenomen, correlació amb tempestes geomagnètiques.

Dimarts 4 de desembre de 2012 07:01:10

%017

Poeta francès escriu una obra mestra i la diposita en un banc del Brasil perquè la descobreixi la posteritat. Agents de la CIA la sostreuen.

Dimarts 4 de desembre de 2012 15:46:12

%018

A. B. Danvers fastiguejat Espanya franquista després que no reeixí a adquirir crani d'un ciclop pel preu excessiu exigit pel propietari.

Dimarts 4 de desembre de 2012 19:24:59

%019

Població marciana aborigen delmada per E. Coli. Mercat negre d'estreptomicina. Lluita entre faccions. Westonburg alliberada.

Dimarts 4 de desembre de 2012 22:06:35

%020

Abaixe la persiana, em fa vergonya que em veges nua. Ell, es resignava al seu cos. El d'ella li semblava perfecte, o delitosament imperfecte.

Dimarts 4 de desembre de 2012 23:04:54

%021

Fins que la mort ens separi, xaval, l'acomiadà el comissari en l'estació. El sobre contenia les esqueles de tots els que havia delatat.

Dimecres 5 de desembre de 2012 07:02:23

%022

M'ha reconegut i ens hem ruboritzat alhora. Era obvi que ella també havia somiat desperta i fantasiejat amb mi últimament.

Dimecres 5 de desembre de 2012 17:51:38

%023

Sóc el teu àngel bo, li diu. Li demana que no torni, però no el tira per l'escala, ha obert la porta i han forcejat, ha estat un accident.

Dimecres 5 de desembre de 2012 21:35:43

%024

Dictador en fuita. Maleta curulla d'ossos de les seves víctimes. El maten al carreró rebels barbuts. I a aquests, agents amb corbata.

Dimecres 5 de desembre de 2012 22:37:32

%025

25 kg. cucs en llaunes. Vius. Potser tòxics, anàlisis pendents. Destinació restaurants xinesos, ritus exòtics o enverinaments massius?

Dimecres 5 de desembre de 2012 22:49:23

%026

Danvers fou invitat a llegir el Necronomicon en obtenir el doctorat cum laude en la MU. Passà la nit udolant i al matí signà contracte.

Dijous 6 de desembre de 2012 08:34:10

%027

Nova autoritat reguladora UE inicia la desinfecció i desinfestació d'oficines bancàries simultàniament a Alemanya i països del sud.

Dijous 6 de desembre de 2012 08:38:39

%028

Escletxes, humitats. Aigua de l'aixeta tèrbola, no renta. La ràdio parla d'un deteriorament general de la realitat, demana prudència.

Dijous 6 de desembre de 2012 08:42:31

%029

Dos mesos en un soterrani de la DGS. Colps, alcohol, aberracions sexuals. El fiquen en un tren, s'adorm i va a parar a una altra ciutat.

Dijous 6 de desembre de 2012 22:47:53

%030

Museu d'Onda, taller del taxidermista. Cadàver recent d'un diable de Tasmània: Diabolus Ursinus. Però a mi em pareixia un homuncle.

Dijous 6 de desembre de 2012 22:54:45

%031

4 juliol 1958 8AM, FBI clausura la Miskatonic University. 7AM Professor del Departament de Geologia observa que li creixen tentacles al cap.

Divendres 7 de desembre de 2012 07:01:16

%032

Lord Dunsany a Morella en la primera guerra carlista? Ho va somniar. Cercava la medalla de Cabrera que li donà una garsa i no la trobava.

Divendres 7 de desembre de 2012 07:04:56

%033

Per més que ho intenta no reïx mai a triar el camí errat en la cruïlla d'Aylesbury després de Dean's Corners per arribar a Dunwich.

Divendres 7 de desembre de 2012 15:22:46

%034

Les vendes d'unitats domèstiques d'electroxoc augmentaren notablement durant el bienni 2014-15, anys després de l'autorització de la FDA.

Divendres 7 de desembre de 2012 19:55:10

%035

Faune descobrint una dona; estampeta de Sant Josep Mengele. Perversió de l'Església: dinàmica interna o obra d'ateus infiltrats?

Divendres 7 de desembre de 2012 19:57:23

%036

El que compta és la grandesa de l'esperit. Però el seu era menut -li passava entre les cames- i malvat. I sobretot molt malparlat.

Dissabte 8 de desembre de 2012 10:53:50

%037

Abans d'aterrar sobrevolem bocabadats els canals de Schiaparelli. La guia és baixeta, bruna-oliva, té la peculiar dicció marciana.

Dissabte 8 de desembre de 2012 12:22:09

%038

Els carrers cremaven, la calçada amb resplendor blavosa, les voreres amb foc roig viu. Per a eixir em posaria calcer de sola gruixuda.

Dissabte 8 de desembre de 2012 22:10:26

%039

Cultiu de fongs microscòpics trobats en una roca lunar. Al·lucinògens, escala Hofmann triplica LSD. Onada de suïcidis en el KSC.

Dissabte 8 de desembre de 2012 22:31:04

%040

Cada vegada que Iuri Gagarin superava els 2 g/l alcohol en sang afloraven records del viatge teòricament suprimits en l'Institut Pavlov.

Dissabte 8 de desembre de 2012 22:32:49

%041

Folklore mites de Cthulhu s'apropa perillosament a abisme de desil·lusió en el cicle de sobreexpectació de Gartner. Reunió secreta Pentàgon.

Diumenge 9 de desembre de 2012 10:08:01

%042

Gasolinera abandonada carretera d'Alcora convertida per extremistes templers en dipòsit clandestí 17 kl àcid bòric, dia D més prop.

Diumenge 9 de desembre de 2012 16:12:44

%043

Gavina morta en eixir de la feina. O era un corb? Ara bufa una mica d'aire des de qui sap on. Benvinguda sigui, em dic, aquesta salabror.

Diumenge 9 de desembre de 2012 17:24:42

%044

F. Gehry construeix búnquer en els fonaments del rectorat de la VIU. Després d'enllestir-lo, l'obra s'atura per caiguda de pressupost.

Diumenge 9 de desembre de 2012 17:26:36

%045

Conta Conrad que un nàufrag negre és l'únic a bord que sap desfer-se d'un horlà. Una segona vegada, a port, l'horlà el mata.

Diumenge 9 de desembre de 2012 17:27:04

%046

HPL no mor 15 març 1937, se salva miraculosament i viu una segona vida secreta, en parella amb infermera. Escriu almanacs científics.

Dilluns 10 de desembre de 2012 06:59:24

%047

Dr. Jekyll escriu biografia del Sr. Hyde, el qual reclama judicialment que se'n canviï el títol per "Oda al Corpus Callosum".

Dilluns 10 de desembre de 2012 18:19:07

%048

"Es lloga pis. Criat malgaix inclòs." L'adreça era la meva. Bru, mala sort, devia tres mesos. Vaig fugir.

Dilluns 10 de desembre de 2012 18:40:28

%049

Xiquet ingúix capta emissió extraterrestre 25m anys llum amb ràdio àvia, sintonitza cada nit i aprèn idioma, estranyament semblant al seu.

Dilluns 10 de desembre de 2012 19:55:16

%050

Periodista La Vanguardia troba Ivan Istòixnikov i gos Kloka en una masia de l'Empordà. No recorda res de Soyuz 2. Desapareixen.

Dilluns 10 de desembre de 2012 19:58:33

%051

Lestrígons i ciclops, m'advertí, Posidó no trobaràs, si no els portes dins de tu. Doncs millor, vaig pensar, que no emprengui el viatge.

Dimarts 11 de desembre de 2012 07:29:44

%052

Els híbrids humà-ximpanzè criats per I. I. Ivanov a Guinea-Conakry rendien força bé en les plantacions de tabac i en les mines de bauxita

Dimarts 11 de desembre de 2012 16:34:35

%053

Dupin va trobar Brown Jenkin en la rue d'Auseil, però s'esfumà de nou, fins la Semaine sanglante. 1848 i 1871. Deportat a Nova Caledònia.

Dimarts 11 de desembre de 2012 19:02:39

%054

Quan va començar a tenir lapsus de memòria va contractar un detectiu perquè el seguís i l'informés. Dama enigmàtica. Píndoles. Engranatges.

Dimarts 11 de desembre de 2012 19:22:47

%055

Enviaments postals amb mosques tse-tse en distints punts del país. CIA segueix rastre fins República de Leng. Embargament. Setge. Horror.

Dimarts 11 de desembre de 2012 20:37:11

%056

Capítol local de la Societat Teosòfica. Seraphim Karelly entre nosaltres. Demostració de levitació, histèria col·lèctiva, colps, espentes.

Dimecres 12 de desembre de 2012 06:57:43

%057

Ràdio Vaticana entrevista C. S. Lewis, nunci de Sa Santedat en l'Espai Exterior. Emissió es talla, expedició de rescat. Satèl·lit assolat.

Dimecres 12 de desembre de 2012 19:58:52

%058

Es desperta en llit estrany i dubta que pugui tornar a casa: la ciutat canvia constantment i no hi ha plànols vàlids. Resignat a restar-hi.

Dimecres 12 de desembre de 2012 20:10:17

%059

Un mag mai explica els trucs, li digué. El féu desaparèixer, i quan aconseguí tornar a casa l'hi trobà casat amb la seva dona, i amb fills.

Dimecres 12 de desembre de 2012 21:38:34

%060

Que et bellugui una dent en un somni vol dir que tens por d'envellir o de fracassar, li diu el dentista. Li mossega un turmell.

Dimecres 12 de desembre de 2012 22:26:43

%061

Mancúspia: ecològicament innòcua, però criança massiva en granges augmenta símptomes difusos en la població propera: cefalees, urticàries.

Dijous 13 de desembre de 2012 07:02:52

%062

Pregunta en una llibreria i descobreix amb estupor que no s'imprimeixen ja mapes, perquè no cal que ningú vagi enlloc.

Dijous 13 de desembre de 2012 07:28:32

%063

L'acusació era exagerada, els McCoy no devoraven els bebès: els raptaven per dur-los a l'orfenat i que els adoptessin famílies catòliques.

Dijous 13 de desembre de 2012 14:12:44

%064

Bon esperit Xin de les prades i els boscos de bambú a la vora del Mekong, tant de bo que restis sempre amb mi, gola avall.

Dijous 13 de desembre de 2012 19:45:47

%065

El menú, frugal però exquisit: sopa d'ossos de cavall i saltat d'alfals amb llagosts. Després, esperant el cafè, vam calar foc als havans.

Dijous 13 de desembre de 2012 22:51:26

%066

Naufragi 1921 davant de Sulaco, vaixell emergeix espontàniament 1996. Recerques, recuperen objectes. De nou s'enfonsa. Misteri inexplicat.

Divendres 14 de desembre de 2012 07:00:58

%067

Biblioteca Strahov: Necronomicon entre Dissertació sobre el sexe de les plantes de Linné i Assaig sobre visions de fantasmes de Schopenhauer.

Divendres 14 de desembre de 2012 07:02:22

%068

Cerquen quelcom valuós en el subsòl d'una comarca muntanyosa. Al nord de Castelló? El porc negre que els acompanya, un animal diabòlic.

Divendres 14 de desembre de 2012 15:36:33

%069

Un home de mitjana edat, sent nostàlgia de l'infinit després de contemplar el famós quadre de De Chirico. Una còpia, de fet. Es deprimeix.

Divendres 14 de desembre de 2012 18:15:11

%070

Una ampolla 15 cc d'elixir de l'oblit (Non Remember Fluid) robada a l'Institut Pavlov costa 20.000 RUB mercat negre Sant Petersburg.

Divendres 14 de desembre de 2012 20:00:45

%071

Núvia per correu. Dins d'una caixa, des de Corea. Cara agradable, però anatomia inusual. Veu metàl·lica causa mal de cap. No retornable.

Dissabte 15 de desembre de 2012 08:53:13

%072

Em rendisc. Accepte, a condició que em feu passar pel mort i em doneu una plaça en l'estranger.

Dissabte 15 de desembre de 2012 09:20:35

%073

Oppenheimer desitja secretament que Teller tingui raó, esdevenir Xiva, destruir el món per una reacció en cadena en el primer assaig atòmic.

Dissabte 15 de desembre de 2012 11:35:33

%074

Xarxa de botigues de compra d'or, vinculada a experiments financers de govern regional. Mafiosos apallissen vicepresident segon.

Dissabte 15 de desembre de 2012 15:32:48

%075

Malauradament per a ell, la hiperòsmia induïda per les anfetamines cedí aviat i degenerà en una clara osmàlgia.

Diumenge 16 de desembre de 2012 00:06:52

%076

Lord Oxmore no va ser rescatat al Serengeti. Els trets dels caçadors el van matar i el va suplantar un lleó al qual havia ensenyat a parlar.

Diumenge 16 de desembre de 2012 11:54:04

%077

Tu i jo ens trobàvem sempre en palauets romàntics, davant d'estanys en tardors de somnis vagues. Te m'apropaves de gairell inadvertida.

Diumenge 16 de desembre de 2012 12:55:19

%078

Agressió salvatge en una partida de pòquer. Dos dels participants n'acusen un 3r. El 4t declara la irrupció d'un 5è d'aparença bestial.

Diumenge 16 de desembre de 2012 20:01:34

%079

Descobreixen antigues mines d'indis algonquins a Vermont. Gent amb caretes estranyes als pobles del voltant. Se senten veus als boscos.

Diumenge 16 de desembre de 2012 20:02:38

%080

Em desperten els trucs i la pesanta que s'esmunyeix sota el llit, com sempre que es materialitzen els malsons que em provoca.

Diumenge 16 de desembre de 2012 23:16:31

%081

Trobada casual amb R. L. Stevenson en una carnisseria de Samoa, evita que compri carn humana. Nadius caníbals en diuen "porc llarg".

Dilluns 17 de desembre de 2012 07:01:55

%082

Dr. Ransom, advocat del "solar antic", reconeix q és una invenció, "com l'esperanto". Esperantistes destaquen diferències, se'n desvinculen.

Dilluns 17 de desembre de 2012 16:36:32

%083

Plagues, Carib delmat. Rebels de Costaguana ocupen terres, base de llançament europea. Primera potència espacial sense estat.

Dilluns 17 de desembre de 2012 16:36:53

%084

Li ofereixen una caixa de fusta, li diuen que conté l'ànima perduda del seu avi. Per esnobisme, per curiositat, per avorriment, la compra.

Dilluns 17 de desembre de 2012 19:17:27

%085

Nou intent francès d'assaig atòmic, prop d'on s'han trobat indicis arqueològics de R'lyeh, just abans de conjunció estel·lar, terratrèmol.

Dilluns 17 de desembre de 2012 19:18:05

%086

Macacos escriuen fragment Shakespeare amb PCW 8256, però d'obra apòcrifa (Locrine). 25 anys, laboratori cancel·la projecte, sacrifica micos.

Dimarts 18 de desembre de 2012 07:02:24

%087

Renill monstruós i per dalt del campanar plana un drac o un shantak: l'ocellot cavallí, espantós i cruel, descrit en llegendes sumèries.

Dimarts 18 de desembre de 2012 16:08:16

%088

Científics NASA incapaços d'explicar falses "ruïnes" i anomalies marcianes, tenen malsons, lamenten haver llegit Solaris, maleixen S. Lem.

Dimarts 18 de desembre de 2012 17:23:56

%089

Milionari compra única còpia de Llibre de Soyga en Sotheby's, l'oblida en tauleta del saló amb National Geographic i Sports Illustrated.

Dimarts 18 de desembre de 2012 17:26:37

%090

Milionari malalt d'avorriment inspirat en llibre d'O. Sacks es fa practicar una lobectomia temporal bilateral i deixa de reconèixer sa mare.

Dimarts 18 de desembre de 2012 23:04:42

%091

Obre per error un sobre adreçat al seu veí, una mena d'informe sobre tortures que l'horroritza. No gosa conservar-lo, ni desfer-se'n.

Dimecres 19 de desembre de 2012 06:58:28

%092

La tortuga és un animal infernal. En compren una partida per poblar un estany i es fiquen pertot, la casa, el cotxe. Provoquen un accident.

Dimecres 19 de desembre de 2012 16:26:14

%093

Una altra guerra secreta -contra la triada Tian Di Hui- va ocasionar la migració de Tristero a les xarxes digitals encriptades, cap a 1999.

Dimecres 19 de desembre de 2012 18:29:45

%094

Obres, volen fer passar tots els túnels per refugis de la darrera guerra civil, però criden l'atenció certs baixos relleus i inscripcions.

Dimecres 19 de desembre de 2012 18:57:04

%095

Úrsula enroscava el coll per besar tendrament Borís [Vian] en la nuca i ell li prometia que un dia marxarien a Àfrica tots dos junts

Dimecres 19 de desembre de 2012 19:18:24

%096

Després de dedicar sa vida a desxifrar-lo, el contingut del manuscrit Voynich li sembla banal. Coi de sexualitat hipertrofiada.

Dijous 20 de desembre de 2012 07:01:22

%097

Matrimoni mixt. Lluna de mel en Westonburg. Turisme marcià. Ruïnes circulars. Somnis reminiscents. Una sospita.

Dijous 20 de desembre de 2012 15:08:20

%098

Xin: delicatessen mística, fong gegant, s'escampa pel subsol i aflora en forma de cucs o bolets individuals, narcòtics, cal engolir sencers.

Dijous 20 de desembre de 2012 16:02:56

%099

El drac i el tigre en l'escut d'un mas. A desgrat dels llibres d'història, aquest país va ser governat antigament per invasors xinesos.

Dijous 20 de desembre de 2012 19:16:33

%100

Guanya en un sorteig un creuer per a dues persones pel Yann. Encoratjat per la sort, proposa a una desconeguda en un bar que l'hi acompanyi.

Dijous 20 de desembre de 2012 20:58:06

Epíleg

Troben erroni el còmput del calendari maia. La fi del món s'esdevingué dècades enrere. Des de llavors vivim en un no-futur postapocalíptic.

Divendres 21 de desembre de 2012 06:33:34

END

Table of Contents

100% Charles Beauvoir

%001

%002

%003

%004

%005

%006

%007

%008

%009

%010

%011

%012

%013

%014

%015

%016

%017

%018

%019

%020

%021

%022

%023

%024

%025

%026

%027

%028

%029

%030

%031

%032

%033

%034

%035

%036

%037

%038

%039

%040

%041

%042

%043

%044

%045

%046

%047

%048

%049

%050

%051

%052

%053

%054

%055

%056

%057

%058

%059

%060

%061

%062

%063

%064

%065

%066

%067

%068

%069

%070

%071

%072

%073

%074

%075

%076

%077

%078

%079

%080

%081

%082

%083

%084

%085

%086

%087

%088

%089

%090

%091

%092

%093

%094

%095

%096

%097

%098

%099

%100

Epíleg

END